Նավին Էնդրյուս

Նավին Ուիլյամ Սիդնի Էնդրյուս (, ), ծագումով հնդիկ անգլիացի դերասան, «Էմմի» և «Ոսկե գլոբուս» մրցանակների մրցանակակիր։ Հայտնի է դարձել «Անգլիացի հիվանդը» (1996), «Վախի մոլորակը» (2007) ֆիլմերում և «Կորուսյալները» հեռուստասերիալում խաղացած դերերից հետո։ Արժանացել է ԱՄՆ կինոդերասանների գիլդիայի մրցանակի «Կորուսյալները» (2006) հեռուստասերիալում լավագույն դերասանական կազմի համար։

Կենսագրություն

Վաղ կյանք 
Էնդրյուսը ծնվել է 1969 թվականին Լոնդոնի Լամբետ շրջանում։ 5 տարեկանում նա արդեն դրսևորում էր դերասանական ունակություններ։ 1960-ական թվականների վերջին Էնդրյուսի ծնողները Կերալայից (Հնդկաստան) տեղափոխվեցին Անգլիա։ Չնայած որ երկուսն էլ բարձրագույն կրթություն ունեին, հայրն աշխատում էր երկաթգծում, իսկ մայրը՝ փոստային բաժնում։ Նրանք դիտմամբ Նավինին հնդկերեն չսովորեցրին, որպեսզի տղան հետագայում արտասանական խնդիրներ չունենա։ Նավինը երկու եղբայրներից ավագն է։

Գործունեություն 
Էնդրյուսի փաստացի դերասանական գործունեությունը սկսվեց այն ժամանակ, երբ ընդունվեց Գիլդհոլի երաժշտության և թատրոնի դպրոց։ Նա նույն կուրսում է սովորել Էվան ՄաքԳրեգորի և Դևիդ Թյուլիսի հետ։ 1991 թվականին Նավինը առաջարկ ստացավ՝ նկարահանվելու Հանիֆ Քուրեշի «Լոնդոնը սպանում է ինձ» ֆիլմում։ Դերասանի ամենահայտնի դերերն են լեյտենանտ Քիփի դերը «Անգլիացի հիվանդը» (1996) ֆիլմում և Սաիդ Ջարի դերը «Կորուսյալները» (2004-2010) հեռուստասերիալում։ 2006 թվականին «People» ամսագիրը նրան համարեց աշխարհի ամենագեղեցիկ մարդկանցից մեկը։ Դերասանական գործունեությունից զատ Էնդրյուսը նվագում է կիթառ և երգում։

Անձնական կյանք 
Էնդրյուսը հանդիպում էր դերասանուհի Բարբարա Հերշի հետ, որը 21 տարով մեծ էր իրենից։ Նրանք ապրում էին Լոս Անջելեսում։ 2005 թվականին զույգը որոշ ժամանակով բաժանվեց, և այդ ընթացքում Նավինը այլ կնոջից ունեցավ երկրորդ որդուն՝ Նավին Ջոշուային։ Ավելի ուշ Նավինը վերականգնեց հարաբերությունները Բարբարայի հետ, սակայն 2010 թվականի մայիսին նրանք հայտարարեցին, որ դրանից վեց ամիս առաջ բաժանվել են։ Նավին Ջոշուայի խնամակալությունը ստանձնելու համար պայքարում էին նրա հայրը և մայրը (Ելենա Եվստաֆիա)։ 2009 թվականի հունվարի 7-ից երեխայի իրավաբանական և ֆիզիկական խնամակալությունը ժամանակավորապես հանձնվեց Էնդրյուսին։

Նավինը խոստովանել է, որ 1990-ականների կեսերին տառապել է ալկոհոլիզմով և երկու տարի եղել է թմրամոլ։

Ֆիլմագրություն

Վիդեոխաղեր 
 2014 - Far Cry 4 - Սաբալ

Ծանոթագրություններ 

Դերասաններ այբբենական կարգով
20-րդ դարի դերասաններ
Երաժիշտներ այբբենական կարգով
Անգլիացի երաժիշտներ
Անգլիացի դերասաններ
«Էմմի» մրցանակի դափնեկիրներ
«Ոսկե գլոբուս» մրցանակի դափնեկիրներ
Հեռուստատեսային դերասաններ
Բրիտանացի հեռուստատեսային դերասաններ
Անգլիացի կինոդերասաններ
Թատրոնի դերասաններ